H επίδραση της προαναισθητικής αγωγής στη συχνότητα εμφάνισης της γαστροοισοφαγικής παλινδρόμησης κατά τη διάρκεια της γενικής αναισθησίας στο σκύλο
Authors: Φλουράκη Ευγενία 
Published: September 2021

Γαστροοισοφαγική παλινδρόμηση (ΓΟΠ) ονομάζεται η παλινδρόμηση γαστρικού περιεχομένου διαμέσου του οπίσθιου οισοφαγικού σφιγκτήρα (ΟΟΣ) προς τον αυλό του οισοφάγου. Η συχνότητα εμφάνισης της ΓΟΠ στο σκύλο κατά τη διάρκεια της γενικής αναισθησίας κυμαίνεται από 13% έως 56% σύμφωνα με τη διεθνή βιβλιογραφία. Στους παράγοντες που προδιαθέτουν στην εμφάνιση της ΓΟΠ συγκαταλέγονται η γενική αναισθησία, οι χειρουργικοί χειρισμοί, η προεγχειρητική νηστεία, η θέση κατάκλισης, η ηλικία, το βάρος, το φύλο καθώς και διάφορες παθολογικές καταστάσεις που πιθανόν να συνυπάρχουν. Η μελέτη χωρίστηκε σε δύο μέρη. Το πρώτο μέρος περιελάμβανε κλινικά περιστατικά τα οποία υποβάλλονταν σε μη ενδοκοιλιακές ή μη ενδοθωρακικές επεμβάσεις. Το δεύτερο μέρος περιελάμβανε σκύλους της φυλής beagle που υποβάλλονται σε γενική αναισθησία χωρίς την πρόκληση χειρουργικού ερεθισμού. Όλα τα ζώα υποβλήθηκαν σε τρίωρη νηστεία πριν την έναρξη της προαναισθητικής αγωγής, με το τελευταίο γεύμα τους να περιλαμβάνει τη μισή ημερήσια ποσότητα κονσερβοποιημένης τροφής. Η πρόσβαση σε νερό ήταν ελεύθερη έως και μία ώρα από την έναρξη των πειραματισμών. Στα κλινικά περιστατικά χορηγήθηκαν, ως προαναισθητική αγωγή ένας από τους παρακάτω συνδυασμούς: δεξμεδετομιδίνη ή ακετυλοπρομαζίνη ή μιδαζολάμη σε συνδυασμό με ένα από τα παρακάτω οπιοειδή, μορφίνη ή πεθιδίνη ή βουτορφανόλη. Η εγκατάσταση της γενικής αναισθησίας έγινε σε όλα τα ζώα με προποφόλη και η διατήρηση με ισοφλουράνιο σε οξυγόνο. Μετά την εγκατάσταση της γενικής αναισθησίας τοποθετήθηκε ειδική συσκευή καταμέτρησης του pH του οισοφάγου. Η παρακολούθηση του pH του οισοφάγου και η καταγραφή του διήρκεσε από 60 λεπτά έως και 105 λεπτά σε όλες τις περιπτώσεις. Στο πειραματικό μέρος 20 σκύλοι φυλής beagle υποβλήθηκαν σε τρεις διαφορετικές αναισθησίες με μεσοδιάστημα μίας εβδομάδας από την κάθε αναισθησία και με μόνη διαφορά την προαναισθητική αγωγή που χορηγήθηκε. Σε όλα τα ζώα χορηγήθηκε προαναισθητικά δεξμεδετομιδίνη ή ακετυλοπρομαζίνη ή μιδαζολάμη ενώ η υπόλοιπη διαδικασία της γενικής αναισθησίας ήταν ίδια με το κλινικό μέρος. Η μετρήσεις του pH του οισοφάγου διαρκούσαν 60 λεπτά και σε κανένα ζώο δεν ασκήθηκε οποιοσδήποτε χειρουργικός ερεθισμός. Τα αποτελέσματα αυτής της έρευνας δείχνουν ότι το 44,1% το ζώων στα οποία χορηγήθηκαν οπιοειδή στην προαναισθητική αγωγή παρουσίασαν ΓΟΠ. Το υψηλότερο ποσοστό παλινδρόμησης καταγράφηκε στην ομάδα της ακετυλοπρομαζίνης - βουτορφανόλης (66,7%), ενώ το χαμηλότερο ποσοστό παλινδρόμησης παρουσίασε η ομάδα της ακετυλοπρομαζίνης – πεθιδίνης (26,7%). Όλα τα περιστατικά που εμφάνισαν ΓΟΠ είχαν όξινο pH αναγόμενου περιεχομένου, εκτός από δυο περιστατικά που είχαν αλκαλικό. Ο χρόνος εμφάνισης ΓΟΠ καταγράφεται στα πρώτα 30 λεπτά μετά την έναρξη της γενικής αναισθησίας, με μόλις 9/117 περιστατικά να εμφανίζουν ΓΟΠ μετά το πέρας το 60 λεπτών. Οι ορχεκτομές φαίνεται να εμφανίζουν αυξημένα ποσοστά ΓΟΠ σε σχέση με τα διαγνωστικά περιστατικά και τα πειραματικά περιστατικά τα οποία δεν παρουσίασαν κανένα περιστατικό παλινδρόμησης. Το φύλο, το βάρος, η ηλικία και η πλευρά κατάκλισης δεν φαίνεται να επηρεάζει τη συχνότητα εμφάνισης της ΓΟΠ. Η προεγχειρητική νηστεία δεν φαίνεται να επηρέασε τη συχνότητα εμφάνισης ΓΟΠ ούτε και το pH του αναγόμενου περιεχομένου. Συμπερασματικά, φαίνεται ότι η χρήση των οπιοειδών στην προαναισθητική αγωγή και οι χειρουργικοί χειρισμοί αυξάνουν τη συχνότητα εμφάνισης τη ΓΟΠ.